NORMATIVA DE DOCTORAT
ANY ACADÈMIC 1999/2000

Acord núm. 80/1999  de la Junta de Govern, pel qual s’aprova la Normativa de Doctorat. 

.

DOCUMENT 4/7  1999

Juliol de 1999
Vicerectorat d’Ordenació d’Estudis

Normativa dels estudis de doctorat

 d’aplicació a partir del curs 1999-2000 

Junta de Govern 
Comissió de Doctorat 
Vicerector d’Ordenació d’Estudis
Juliol de 1999

ÍNDEX

								   	        Pàg.

Normes generals		3

  1.  Admissió		3

  2.  Matrícula		3

  3.  Convalidacions de crèdits de doctorat		4

  4.  Estructura curricular dels estudis de doctorat
  reformats		5	

  5.  Projecte de tesi 		5

  6.  Obtenció de la suficiència investigadora 		6

  7.  Matrícula de tutoria de la tesi 		6

  8. Tesi doctoral 		7

  9. Règim de permanència del doctorat..		9

10. Trasllat d’expedient a l’efecte de lectura de la tesi		9

11. El títol de doctor.		9

12. Menció de Doctor Europeu.		9

Annex 1: Desenvolupament del Reial decret 778/1998:
Titulacions Intermèdies (acord 22/1999)		10

Annex 2: Normes transitòries d’aplicació als estudiants no 
adaptats al RD 778/1998, d’1 d’abril		14

Annex 3: Calendari dels programes de doctorat de 
la UPC 		16

NORMATIVA DELS ESTUDIS DE DOCTORAT

Normes generals 

El Reial decret 778/1998, de 30 d’abril (BOE núm. 104 d’1 de maig), pel qual es regula el tercer cicle d’estudis universitaris, l’obtenció i expedició del títol de doctor i les seves normes de desenvolupament són d’aplicació als estudiants que s’hagin matriculat per primera vegada a un programa de doctorat de la UPC al curs acadèmic 1998-1999 i als que ho facin en cursos successius, així com als estudiants que s’hagin adaptat.

Pel que fa als estudiants matriculats a un programa de doctorat de la UPC amb anterioritat al curs 1998-1999 i que no s’hagin adaptat al nou pla, els seran d’aplicació les disposicions reguladores del doctorat anteriors (Reial decret 185/1985, de 23 de gener).

Els articles 9 (tribunal de lectura de tesis doctorals) i 10 (lectura de tesis doctorals) del Reial decret 778/1998, són d’aplicació a tots els estudiants esmentats anteriorment, des del dia 2 de maig de 1998. 

 1. Admissió

Per poder cursar un programa de doctorat és imprescindible aconseguir l’admissió en el programa que es vulgui fer abans de formalitzar la matrícula. L’admissió només serà necessària la primera vegada que un estudiant es matricula.

Per obtenir l’admissió, l’estudiant s’ha d’adreçar a la unitat responsable acadèmica del programa de doctorat i demanar-ho. Per a la valoració de la idoneïtat dels candidats es tindran en compte els aspectes següents, que l’estudiant ha d’acreditar documentalment: 

1. Titulació 
2. Currículum del candidat 
3. Matèries de l’expedient relacionades amb el programa de doctorat sol·licitat 
4. Beques 
5. Altres mèrits

Les persones interessades podran accedir a qualsevol programa de doctorat de la UPC que tingui relació científica amb el seu currículum. Altrament, la resolució d’admissió quedarà condicionada a l’acord de la Comissió de Doctorat sobre les condicions d’accés de l’estudiant.

Pel que fa als estudiants estrangers de parla no hispana, hauran d’acreditar que tenen els coneixements lingüístics suficients per seguir el programa de doctorat.

En cas de ser admès, el coordinador acadèmic del programa assignarà a l’estudiant un professor tutor, que haurà de ser doctor i membre de la unitat o unitats estructurals que coordinin el programa.

En els programes de doctorat que tinguin establerts requisits de formació prèvia en funció del currículum de l’estudiant, a criteri de la unitat responsable aquests requisits es podran cursar simultàniament al programa de doctorat. La docència realitzada d’aquesta manera no podrà ser reconeguda com a crèdits del doctorat.

2. Matrícula

Tots els estudiants que hagin estat admesos en un programa de doctorat a la UPC s’han de matricular dins els terminis oficials aprovats (vegeu l’annex 3), de conformitat amb el tutor respectiu. 

Finalitzats els terminis de matrícula, els estudiants de doctorat podran modificar les matèries de què s’han matriculat amb la conformitat del seu tutor. El termini màxim per a la revisió de la matrícula serà de 10 dies a comptar des del moment de formalitzar la matrícula i sempre abans d’haver fet efectiu el pagament de les taxes corresponents. 

Amb l’autorització escrita prèvia del coordinador del programa, les persones que ho desitgin podran matricular-se, amb efectes acadèmics limitats, a cursos o seminaris d’un programa sense complir cap requisit acadèmic especial.

Les persones que es matriculin en aquesta modalitat no constaran en les actes de notes ni tindran la qualitat d’estudiants d’aquesta universitat a cap efecte, si bé tindran dret a demanar de la unitat responsable un document que acrediti l’assistència i l’aprofitament del curs o dels cursos que hagin fet.

Els preus corresponents als estudis de doctorat seran els que fixi la Generalitat de Catalunya per a la prestació dels serveis acadèmics a les universitats públiques catalanes.

La manca de pagament de la matrícula o d’algun dels seus fraccionaments dins els terminis establerts per la universitat, donarà lloc a l’anul·lació total de la matrícula del curs acadèmic, sense dret a cap reintegrament.

A partir del curs 1999-2000 la universitat exigirà el pagament de les quantitats pendents per matrícules de cursos acadèmics anteriors, com a condició prèvia de matrícula.

3. Convalidacions de crèdits de doctorat

S’admetran sol·licituds de convalidació fins una setmana abans que finalitzin els terminis establerts per a la formalització de la matrícula en cadascun dels períodes previstos.

Podran demanar convalidacions els estudiants que hagin realitzat estudis universitaris de doctorat.
 
Les convalidacions es faran sempre en funció dels estudis realitzats, mai a partir de matèries convalidades prèviament.

Per poder tractar les sol·licituds de convalidació s’haurà de presentar a la unitat responsable del programa la documentació següent:

1.	Sol·licitud adreçada al director de la unitat responsable acadèmica del programa en què es vulguin convalidar els estudis.
2.	Certificació acadèmica personal (original o fotocòpia validada) que acrediti els estudis que es vulguin validar (només per a estudis no cursats a la UPC).
3.	Programa dels estudis realitzats (només per estudis no cursats a la UPC).
4.	Resguard de pagament dels drets de convalidació (aquest import s’haurà de fer efectiu a la mateixa unitat responsable de la gestió).

En el cas d’estudis seguits a l’estranger, els documents 2 i 3 hauran d’estar legalitzats per via diplomàtica (visats per l’ambaixador o pel cònsol espanyol al país estranger i pel Ministeri d’Afers Exteriors a Madrid), excepte quan es refereixin als estats signataris del Conveni de la Haia de 5 d’octubre de 1969, que es formalitzaran amb la postil·la corresponent. 

El president de la Comissió de Doctorat resoldrà les sol·licituds per mitjà d’una acta, que serà tramesa a les unitats estructurals corresponents. El resultat es notificarà a les persones interessades, les quals en podran demanar la revisió davant el rector en un termini màxim de 10 dies comptadors a partir de la data de recepció de la notificació.

Tanmateix es podrà demanar la convalidació total o parcial dels estudis de doctorat cursats en altres programes de doctorat, vinculada a procediments de mobilitat dels estudiants, de conformitat amb el que disposa el núm. 3 del document aprovat per la Junta de Govern el dia 23 de febrer de 1999, en desenvolupament del Reial decret 778/1998 sobre titulacions intermèdies (annex 1).

Els estudiants podran demanar la convalidació d’altres estudis de tercer cicle cursats prèviament, no contemplats en els apartats anteriors, com a crèdits de tipus III, limitant en aquest cas la convalidació a un màxim de 5 crèdits.

4. Estructura curricular dels estudis de doctorat reformats

Els estudiants del pla nou i els adaptats hauran de superar dues fases curriculars.

4.1. Període de docència

Al llarg del període de docència, els estudiants han de completar 20 crèdits, dels quals com a mínim 15 hauran de correspondre a cursos o seminaris sobre els continguts fonamentals del camp científic, tècnic o artístic del programa de doctorat corresponent. 

El doctorand podrà completar fins a un màxim de 5 crèdits amb la realització de cursos o seminaris no recollits al paràgraf anterior. 

Superats els 20 crèdits del període de docència, el doctorand tindrà dret a obtenir un certificat global, valorat de manera quantitativa, que acreditarà la superació del curs de docència de tercer cicle d’estudis universitaris. Aquest certificat, que serà expedit en la forma que es determini reglamentàriament, serà homologable a totes les universitats del país. L’obtenció del certificat de docència es farà de conformitat amb el procediment aprovat per la Junta de Govern el dia 23 de febrer de 1999, en desenvolupament del RD 778/1998 sobre Titulacions Intermèdies (annex 1).

4.2. Període de treballs de recerca tutelats

En el període de recerca, l’estudiant haurà de completar un mínim de 12 crèdits entre dos o més treballs de recerca tutelats, en una de les línies de recerca de la unitat estructural que desenvolupi el programa.

L’estructura d’aquesta fase preveu dos apartats diferents:

•	La matrícula i avaluació positiva del projecte de tesi, que assignarà a l’estudiant 6 crèdits.
•	La matrícula i avaluació positiva d’un o més treballs de recerca tutelats, que assignarà un valor total de 6 o més crèdits.

Així doncs, la tipologia dels crèdits que s’han d’obtenir és la següent:

Tipus de crèdits	
Definició	
Limitació	
Tipus I	- Cursos/seminaris incorporats en el programa de doctorat del catàleg del seu departament o cursos de la resta de l’oferta de la UPC	 15 crèdits	
Tipus II	- Treballs de recerca tutelats	 12 crèdits (dels quals 6 corresponen al projecte de tesi)

Tipus III	- Seminaris aliens al programa de doctorat que pertanyin a l’oferta de la UPC o cursos i seminaris aliens que siguin d’interès per al projecte de tesi del doctorand, amb autorització del tutor	 5 crèdits	

5. Projecte de tesi 

Els estudiants que aspirin a l’obtenció del grau de doctor, tal com es regula al número 2 i 3 del document citat (annex 1), hauran de presentar el projecte de tesi, amb anterioritat a la finalització del programa de doctorat. 

Perquè s’accepti el projecte de tesi doctoral haurà d’incloure els apartats següents:

•	Dades d’identificació del doctorand, del director de tesi i del tutor, si escau 
•	Títol provisional de la tesi 
•	Resum del projecte 
•	Objectius 
•	Estat de l’art 
•	Pla de treball amb una estimació de calendari 
•	Recerca bibliogràfica
•	Publicacions realitzades en el camp, si n’hi ha

El procediment d’avaluació del projecte de tesi serà establert per la Comissió de Doctorat de la unitat estructural responsable acadèmica del programa. En qualsevol cas, la presentació del projecte haurà de ser avalada pel director de tesi i es recomana que sigui avaluada per un tribunal nomenat per la mateixa unitat en defensa pública.

Els estudiants adaptats al RD 778/1998 podran matricular el projecte de tesi a partir del segon any acadèmic sempre que hagin superat els 20 crèdits mínims del període de docència. 

El projecte de tesi, en la mesura que hagi estat matriculat per l’estudiant i acceptat per la unitat responsable del programa, tindrà la consideració de treball de recerca tutelat amb un valor de 6 crèdits.

En el cas que el projecte de tesi no sigui avaluat positivament durant l’any acadèmic en el qual s’hagi matriculat, l’estudiant l’haurà de tornar a matricular. 

6. Obtenció de la suficiència investigadora

Una vegada superats els dos períodes curriculars, es farà una valoració dels coneixements obtinguts pel doctorand en una exposició pública davant d’un tribunal únic per a cada programa de conformitat amb el procediment indicat a l’annex 1, previ pagament del preu fixat per la Generalitat de Catalunya per a l’examen de suficiència investigadora.

La superació d’aquesta valoració garantirà la suficiència investigadora i donarà dret al doctorand a obtenir el Diploma d’Estudis Avançats vinculat a l’àrea de coneixement en què hagi treballat.  Aquest diploma serà homologable a totes les universitats de l’Estat.

7. Matrícula de tutoria de la tesi

Tots els estudiants que hagin acabat tots els crèdits i tinguin acceptat el projecte de tesi hauran de formalitzar, cada any acadèmic, una matrícula de tutoria de tesi.

La matrícula de tutoria formalitza la relació entre el director de la tesi i el doctorand, d’aquesta matrícula es deriven drets i deures per a ambdues parts. Per part del director, es reconeix el deure de dirigir l’elaboració de la tesi definida en el projecte de tesi. I per part del doctorand, s’obté el dret de ser dirigit i avaluat anualment del treball realitzat. Aquesta matrícula implica per al doctorand el reconeixement a tots els efectes de la seva condició d’estudiant de la UPC. 

Cada any acadèmic, els estudiants que es trobin en les condicions esmentades al primer paràgraf hauran de presentar un informe explicatiu de l’estat de desenvolupament de la tesi i dels resultats més significatius que s’hagin produït fins al moment. Aquest informe haurà de ser avaluat pel director de tesi respectiu.

L’avaluació es reflectirà en una acta, en la qual el director de la tesi farà constar la valoració satisfactòria o no satisfactòria de l’avenç de la tesi al llarg del curs matriculat, el percentatge de tesi realitzada i la durada prevista perquè s’acabi.

8. Tesi doctoral

La tesi doctoral consistirà en un treball original d’investigació sobre una matèria relacionada amb el camp científic, tècnic o artístic del programa de doctorat que hagi seguit l’estudiant.

8.1. Avaluació prèvia de la tesi

La Comissió de Doctorat de la unitat responsable del programa podrà demanar a experts externs a la UPC que la revisin i que hi facin les observacions i els suggeriments que considerin pertinents, abans d’autoritzar el dipòsit.

Els comentaris rebuts es comunicaran al director de la tesi.

8.2. Matrícula de la tesi

El doctorand haurà de formalitzar la matrícula de la tesi a la secretaria de la unitat responsable de la gestió del programa de doctorat.

Com a norma general, l’estudiant que matriculi la tesi haurà d’abonar, quan sigui el cas, a més del preu establert per a l’examen de la tesi doctoral, les matrícules de tutoria pendents, que es comptabilitzen pels anys acadèmics transcorreguts des del moment en què va superar tots els crèdits del programa li fou acceptat el projecte de tesi fins al moment en què es fa la matrícula de la tesi, període que com a màxim pot ser de 8 anys. 

Per formalitzar la matrícula caldrà adjuntar la següent documentació:

1. Dos exemplars de la tesi 
2. Un resum de la tesi 
3. Autorització del director de la tesi per a la presentació de la proposta de lectura
4. Informe del director de la unitat acadèmica responsable del programa
5. Sol·licitud de menció de doctor europeu, en el supòsit d’optar a aquesta menció, juntament amb la resta de documentació especificada a l’apartat 11.3

Les tesis estaran redactades en català, castellà o anglès, si bé la Comissió de Doctorat podrà autoritzar expressament la presentació en un altre idioma, si està degudament justificat i raonat.

8.3. Dipòsit de la tesi

En tots els casos, s’haurà de dipositar un exemplar de la tesi que es presenti a la Unitat Tècnica de Gestió del Tercer Cicle i un altre exemplar a la unitat estructural en què estigui previst fer l’acte públic de lectura de la tesi.

A partir d’aquest moment, qualsevol doctor disposarà d’un període de quinze dies per examinar-la i adreçar, si escau, les observacions que consideri convenients a la Comissió de Doctorat. Per tal que això sigui possible, la URGD comunicarà a totes les unitats estructurals el dipòsit de la tesi i els farà arribar una còpia del resum. La unitat estructural on estigui previst llegir la tesi farà saber a cadascun dels seus membres doctors els dipòsits presentats.

Els 15 dies de dipòsit són naturals, amb exclusió dels períodes no lectius. Es considera no lectiu per al dipòsit de la tesi, el període comprès entre els dies 15 de juliol i 1 de setembre, i també els períodes que es fixen anualment com a vacances de Nadal i Setmana Santa.

Transcorregut el període indicat, la Comissió de Doctorat, d’acord amb els escrits rebuts i amb la consulta prèvia al departament i als especialistes que consideri oportuns, decidirà si admet la tesi a tràmit de lectura o si, al contrari, procedeix a retirar-la.

8.4. Nomenament del tribunal

El director de la unitat estructural responsable del programa presentarà una proposta de 10 membres del tribunal, d’acord amb la normativa vigent (article 9 del Reial decret 778/1998), tots ells especialistes de la matèria a què faci referència la tesi. La proposta s’haurà d’acompanyar d’un informe raonat sobre la idoneïtat de cadascun dels membres proposats, amb indicació del càrrec, l’entitat o el departament on exerceixen la seva activitat, i l’adreça completa en cas que no estiguin vinculats a la UPC.

Durant un període de 10 dies la Comissió de Doctorat examinarà la proposta de tribunal i els informes raonats lliurats per la unitat responsable del programa i designarà el tribunal, que quedarà constituït per 5 membres titulars i 2 de suplents. Com a norma general i llevat que hi hagi especificació en sentit contrari, els dos primers membres proposats per la unitat responsable del programa seran designats president i secretari respectivament. Es procurarà que el càrrec de secretari recaigui en un dels membres de la UPC per tal de garantir l’oportuna coordinació amb el tribunal. 

Tots ells hauran de ser, doctors, espanyols o estrangers, vinculats a universitats o organismes d’ensenyament superior o d’investigació. El professorat pertanyent als cossos docents universitaris podrà formar part dels tribunals de tesis doctorals, encara que estiguin en qualsevol situació d’excedència o jubilació. 

Entre els membres del tribunal no hi podrà haver més de dos membres del mateix departament universitari ni més de tres de la mateixa universitat, i com a mínim un dels membres haurà de pertànyer a la UPC.

Una vegada designat i constituït el tribunal, la Comissió de Doctorat fixarà un termini de 5 dies perquè el doctorand faci arribar als membres del tribunal la tesi que ha de ser jutjada juntament amb el seu currículum.

A partir d’aquest moment, els membres del tribunal disposaran del termini d’un mes per enviar a la Comissió de Doctorat un informe individual i raonat en el qual es valori la tesi i, consegüentment, s’aprovi o es desaprovi.

En el supòsit que alguns dels membres del tribunal hagi actuat amb anterioritat com a experts en l’avaluació prèvia de la tesi, l’informe emès llavors serà vàlid a aquest efecte, sempre que es faci el lliurament corresponent a la Comissió de Doctorat. 

D’acord amb el contingut dels informes, la Comissió de Doctorat disposarà si procedeix o no la defensa pública, o en el seu cas, la interrupció del procés i la tramesa al doctorand de les observacions que calgui. 

8.5. Lectura de la tesi

Una vegada acordada la defensa pública de la tesi doctoral, es concretarà l’acte de manteniment i defensa de la tesi que, en tot cas, es farà en sessió pública al llarg del període lectiu del calendari acadèmic. (Per a la lectura de la tesi es considera no lectiu el període comprès entre l’1 i el 31 d’agost.)

La unitat responsable de la gestió del programa farà públic un avís amb el dia, el lloc i l’hora de lectura, d’acord amb la proposta que s’hagi presentat. La unitat estructural on s’hagi de llegir la tesi haurà de fer la difusió de l’avís públic de lectura a tots els seus membres doctors, i també als directors de les unitats estructurals de la UPC, amb 48 hores d’antelació com a mínim.

Un cop finalitzada la defensa de la tesi, el tribunal atorgarà la qualificació de “no apte”, “aprovat”, “notable” o “excel·lent”, per a la qual es durà a terme una votació prèvia en sessió secreta. Així mateix, a criteri del tribunal i amb un mínim de quatre vots favorables dels seus membres, es podrà atorgar a la tesi, per la seva excel·lència, la qualificació "excel·lent cum laude", que es farà constar en el títol de doctor corresponent.

9. Règim de permanència del doctorat

Se sol·licitarà al Consell Social que determini el règim de permanència dels estudiants de doctorat. En aquesta norma caldrà regular les condicions en què l’estudiant haurà de realitzar les diferents fases del programa de doctorat i la tesi doctoral. 

Mentrestant, als estudiants matriculats amb anterioritat al curs 1998-99 els seran d’aplicació els terminis de lectura definits per la norma anterior. La Comissió de Doctorat, però, no aplicarà cap límit temporal a la pròrroga extraordinària per no generar greuges comparatius entre ambdós col·lectius, tal com s’especifica en el punt 5è de l’annex 2.

10. Trasllat d’expedient a l’efecte de lectura de la tesi 

Els estudiants que hagin obtingut l’admissió del projecte de tesi i el reconeixement de la suficiència investigadora en una altra universitat i que, per tant, ja hagin començat el treball de tesi doctoral, podran continuar la seva tesi a la Universitat Politècnica de Catalunya si obtenen l’autorització prèvia del departament o institut universitari corresponent i de la Comissió de Doctorat.

11. El títol de doctor

Els doctorats, amb independència del reial decret que els sigui d’aplicació, podran demanar que el títol de doctor que se’ls reconegui sigui el de Doctor per la Universitat Politècnica de Catalunya.

A partir del curs 1998-99, i en relació amb els estudiants adaptats al RD 778/1998, el títol de doctor inclourà la menció de Doctor per la Universitat Politècnica de Catalunya.

12. Menció de Doctor Europeu

Es podrà atorgar la menció de Doctor Europeu a les tesis doctorals elaborades i defensades que reuneixin les condicions següents:

a)	La tesi ha de tenir, prèviament a la lectura, els informes favorables de dos professors de dues institucions d’ensenyament superior de dos estats europeus diferents del país on es fa la lectura de la tesi. 

b)	Almenys un dels membres del tribunal ha de pertànyer a una institució d’ensenyament superior d’un estat europeu diferent d’aquell en què es defensi la tesi i, a més, no pot ser cap dels professors que han realitzat l’informe previ descrit en l’apartat anterior. 

c)	Una part de la defensa de la tesi s’ha de fer en una llengua nacional europea diferent de les dues llengües oficials de Catalunya.

d)	El doctorand ha d’haver preparat la seva tesi, en part, en un altre país europeu, amb una estada mínima de tres mesos. 

Els requisits a) i d) s’hauran de reunir i estar documentats en el moment de la matrícula i dipòsit de la tesi.

L’estada a què es fa referència a la lletra d) s’ha d’acreditar per mitjà d’un certificat expedit per la institució o centre en el qual s’hagi realitzat. 

Annex 1

Desenvolupament del Reial decret 778/1998: Titulacions Intermèdies.
(Document aprovat per la Comissió de Doctorat el 9 de febrer de 1999 i per la Junta de Govern el 23 de febrer de 1999, segons acord núm. 22/1999)

Introducció: dins l’esquema de la reforma dels estudis de doctorat definit al Reial decret 778/1998, es preveu que la totalitat dels crèdits del programa de doctorat estaran dividits en dos períodes. El primer constituirà el període de docència i el segon, el període de recerca tutelada, que tindran com a finalitat l’especialització de l’estudiant en un camp científic, tècnic o artístic determinat, així com la seva formació en tècniques d’investigació.

La superació del crèdits del període de docència donarà dret a l’obtenció d’un certificat global i quantitativament valorat, que acreditarà la superació del curs de docència del tercer cicle d’estudis universitaris. Aquest certificat serà homologable en totes les universitats espanyoles.

Una vegada superats tots dos períodes, es farà una valoració dels coneixements adquirits pel doctorand en els diferents cursos, seminaris i període de recerca tutelat, en una exposició pública que s’efectuarà davant un tribunal únic. Superada aquesta valoració s’expedirà un certificat-diploma acreditatiu dels estudis avançats realitzats per l’interessat. 

El núm. 2 de l’article 1 del Reial decret faculta les universitats per la regulació del procediment per a l’obtenció del Certificat de Docència i el Diploma d’Estudis Avançats.

1. Obtenció del Certificat de Docència

Els estudiants del pla nou que hagin superat els 20 crèdits a què fa referència la lletra a) del número 1 de l’article 6 del RD 778/1998, seran avaluats de forma global i quantitativa en relació amb els cursos i seminaris desenvolupats a la fase de docència i, si escau, amb un informe del tutor, per la Comissió de Doctorat del programa. En funció d’aquesta valoració se’ls assignarà alguna de les següents qualificacions: APROVAT, NOTABLE, EXCEL·LENT.

Una vegada feta la valoració global especificada a l’apartat anterior, la Comissió de Doctorat del programa lliurarà acta a la unitat responsable de la gestió del programa de doctorat, perquè pugui expedir els corresponents certificats acreditatius de la superació del curs de docència de tercer cicle d’estudis universitaris.

Els certificats hauran de ser signats pel director de la unitat i també pel secretari acadèmic o pel coordinador del programa, en model normalitzat, i seran expedits amb el pagament previ de la taxa per a la certificació corresponent, segons el que s’especifiqui per a cada curs acadèmic en el decret de preus públics per l’ensenyament universitari. En el certificat es farà referència al programa en el qual s’ha seguit la fase de docència, la nota global obtinguda i la menció expressa de la superació del curs de docència de tercer cicle d’estudis universitaris així com les dades identificatives de l’estudiant.

2. Obtenció del Diploma d’Estudis Avançats

Una vegada superats els 12 crèdits per treballs de recerca tutelats que com a mínim han d’aprovar els estudiants de tercer cicle al període de recerca tutelat, es farà una valoració dels coneixements adquirits pel doctorand, en els diferents cursos, seminaris i període de recerca tutelat, en una exposició pública que s’efectuarà davant un tribunal únic per a cada programa.

2.1. Requisit previs a l’obtenció del DEA

Per poder conciliar les normes internes per garantir la qualitat dels estudis de doctorat elaborades per la Comissió de Doctorat de la UPC i les previsions del RD de 1998, així com els diferents models generats a l’àmbit de les unitats estructurals pel que fa a l’avaluació del projecte de tesi, els estudiants podran accedir a la valoració per l’obtenció del DEA per una triple via:

a)	Estudiants que tinguin aprovats 6 crèdits o més per treballs de recerca tutelats i també els 6 crèdits del projecte de tesi en exposició pública davant un tribunal intern de la unitat estructural.
b)	Estudiants que tinguin aprovats 6 crèdits o més per treballs de recerca tutelats i els 6 crèdits del projecte de tesi, sense exposició pública.
c)	Estudiants que tinguin aprovats 12 crèdits o més per treballs de recerca tutelats, sense haver matriculat (o aprovat) el projecte de tesi.

En el supòsit previstos a l’apartat a), el tribunal únic podrà eximir al doctorand de l’exposició pública, sempre que el projecte de tesi hagi estat avaluat positivament pel tribunal corresponent, i que aquest hagi fet un informe per escrit relatiu a l’avaluació del projecte de tesi i de la resta de treballs de recerca desenvolupats per l’estudiant en la fase de treballs de recerca tutelats.

2.2. Constitució i funcionament del tribunal únic

El tribunal serà proposat per la Comissió de Doctorat del programa i aprovat per la Comissió de Doctorat de la UPC. La proposta haurà d’incloure tres membres titulars i tres suplents, amb els requisits que determina el article 6.2 del Reial decret 778/1998.

La proposta de tribunal únic es farà arribar a la Comissió de Doctorat de la UPC per escrit normalitzat. Aquesta, a la vista de la proposta formulada, designarà el tribunal que quedarà constituït des del mateix moment en què es comuniqui la designació a la unitat que el proposa, i per un període de temps de dos anys. 

El tribunal actuarà en plenari i en sessió pública, anunciada amb la deguda antelació en la seu de la unitat estructural responsable del programa i en el lloc en el qual s’hagi de fer la sessió pública. 

La Comissió de Doctorat del programa establirà els mecanismes de suplència i d’intervenció dels membres suplents, que en tot cas respectarà les previsions de l’article 6.2 citat. 

En funció del nombre i de les característiques de les línies de recerca desenvolupades al programa de doctorat, el tribunal podrà demanar l’assessorament d’experts de les diferents àrees.

El tribunal es reunirà una o dues vegades cada any acadèmic, coincidint amb la finalització dels períodes quadrimestrals en què s’estructuren els estudis de doctorat. En les sessions, que podran ser d’un dia o de més d’un, es valoraran els coneixements adquirits per tots els estudiants que hagin finalitzat els seus estudis de doctorat durant el període transcorregut des de la darrera reunió del tribunal, així com d’aquells que tinguin pendent aquesta avaluació des d’un període anterior.

En les sessions ordinàries, el tribunal farà una avaluació global dels cursos o seminaris realitzats pels doctorands dins el període de docència i també dels treballs d’investigació desenvolupats dins el període de recerca tutelat, a partir de l’expedient de cada estudiant i, si escau, de l’informe del tutor. El tribunal convocarà en sessió pública els doctorands, pel mitjà que consideri més oportú, i amb la única exempció possible prevista a l’apartat 2.1 d’aquest document. En la sessió pública, si és el cas, els doctorands hauran d’exposar el seu projecte de tesi i/o els treballs de recerca tutelats, així com respondre les qüestions i fer els aclariments que els membres del tribunal estimin pertinents, que podran fer referència tant als temes exposats pel doctorand com als altres coneixements adquirits en els cursos, seminaris i treballs de recerca, sempre dins l’àrea de coneixement a la qual es vinculi el diploma.

2.3. Qualificacions

El tribunal atorgarà una de les següents qualificacions globals: NO APTE, APROVAT, NOTABLE o EXCEL·LENT. Quan la prova sigui considerada com a no apte, el doctorand podrà concórrer a les convocatòries successives, amb les limitacions que, si és el cas, pugui incloure la normativa de permanència de tercer cicle. 

En finalitzar les sessions, el tribunal aixecarà una acta amb tots els doctorands avaluats en què s’especificarà la qualificació obtinguda i, si escau, l’àrea de coneixement en la qual ha obtingut la suficiència investigadora, que servirà per a l’obtenció del Diploma d’Estudis Avançats acreditatiu dels estudis realitzats, o amb no presentat.

2.4. Efectes del DEA

L’obtenció del Diploma d’Estudis Avançats serà requisit necessari per a l’acceptació de la tesi doctoral. Garanteix i acredita la suficiència investigadora i reconeix la tasca realitzada en una determinada àrea de coneixement per a l’estudiant.

Els estudiants que hagin obtingut el DEA sense haver aprovat prèviament el projecte de tesi, podran continuar els seus estudis de tercer cicle i fer la matrícula de tutoria: en aquest cas, per a continuar els seus estudis hauran de matricular i aprovar el projecte de tesi, amb l’acceptació prèvia de la unitat estructural responsable del programa, i de conformitat amb les normes internes definides per a cadascun dels programes.

2.5. Tramitació del DEA

Una vegada superada la prova davant el tribunal únic, els estudiants podran demanar l’expedició del diploma corresponent adreçant-se a la unitat responsable de la gestió del doctorat. El Diploma d’Estudis Avançats serà expedit pel director de la unitat estructural responsable del programa, en nom del rector, previ pagament de la taxa corresponent segons el que s’especifiqui per a cada curs acadèmic en el decret de preus públics per a l’ensenyament universitari. Haurà d’estar signat pel director de la unitat i pel secretari acadèmic o pel coordinador del programa. 

En el diploma es farà referència expressa a la superació de les fases de docència i de treballs de recerca tutelats en la unitat estructural responsable del programa. També es consignarà que per mitjà del certificat es reconeix la suficiència investigadora en l’àrea de coneixement que correspongui a la naturalesa dels treballs de recerca realitzats i el fet d’haver finalitzat els estudis de tercer cicle dins el programa que hagi seguit, amb la qualificació global atorgada pel tribunal.

3. Mobilitat dels estudiants de doctorat

L’article 15 del RD 778/1998 preveu el trasllat d’universitat dels estudiants de doctorat de conformitat amb les possibilitat d’oferta de cada programa i dels estudiants que hi hagi matriculats. En aquests casos, la Comissió de Doctorat de la UPC, escoltat el departament corresponent, podrà admetre estudiants de doctorat procedents d’altres universitats. 

En funció de tot això cal establir el procediment i l’abast de la mobilitat, a partir de les diferents situacions en què es poden trobar els estudiants:

3.1. Els estudiants que demanin l’admissió a un programa de doctorat de la UPC procedents d’altres universitats espanyoles, que estiguin en possessió del certificat de docència, en la mesura que l’àrea de coneixement del programa realitzat sigui la mateixa que té el programa d’admissió, podran ser admesos per la unitat o unitats responsables del programa, i només quedaran condicionats a les possibilitats i als criteris d’admissió d’aquestes. En aquests supòsits, la convalidació es farà en bloc per a la totalitat dels crèdits de la fase de docència. 

Si el programa d’origen es d’una àrea diferent a la del programa pel qual es demana l’admissió, es requerirà la prèvia avaluació del currículum aportat per l’estudiant. En aquest cas, la convalidació afectarà les matèries aprovades per l’estudiant que tinguin relació o siguin d’interès per al programa per al qual es demana l’admissió. 

3.2. Els estudiants d’altres universitats espanyoles que demanin l’admissió a un programa de la UPC, i que estiguin en possessió del Diploma d’Estudis Avançats, podran ser admesos per la unitat o unitats responsables del programa, en la mesura que l’àrea de coneixement del programa d’origen sigui la mateixa que té el programa en el qual es demana l’admissió, en les condicions esmentades al primer paràgraf de l’apartat anterior.

En el supòsit que el programa realitzat sigui d’una àrea de coneixement diferent a la que té el programa en el qual es demana l’admissió, es requerirà la prèvia avaluació del currículum aportat per l’estudiant. En aquest cas la convalidació afectarà les matèries aprovades per l’estudiant que tinguin relació o siguin d’interès al programa per al qual es demana l’admissió i el doctorand haurà de ser avaluat pel tribunal únic del programa.

En tots dos supòsits, les unitats responsables del programa podran exigir als estudiants admesos que presentin un projecte de tesi, amb caràcter previ a la seva avaluació pel tribunal únic. 

3.3. Aquests mateixos criteris s’hauran de tenir en compte, en el supòsit d’estudiants de doctorat de programes ofertats per la UPC, que vulguin canviar de programa internament.

4. Normes transitòries

Amb caràcter excepcional, i malgrat el que es preveu al primer i segon paràgraf de l’article 12 de la Normativa de Matrícula i Convalidacions dels Estudis de Doctorat per al curs 1998-99, els estudiants que hagin assolit la suficiència investigadora en aplicació del RD 185/1985, podran sol·licitar que aquesta no es tingui en compte i demanar l’adaptació, per tal de sotmetre’s a l’avaluació del tribunal únic per a l’obtenció del DEA.

Annex 2

Normes transitòries d’aplicació als estudiants no adaptats al RD 778/1998 d’1 d’abril

1. Normes d’adaptació

Els estudiants del pla vell, que a 30 de setembre de 1999 no hagin obtingut el reconeixement de la suficiència investigadora, s’hauran d’adaptar en el moment de formalitzar la matrícula. 

Excepcionalment, els estudiants que per obtenir els 32 crèdits només hagin de matricular els 6 crèdits del projecte de tesi, podran continuar en el pla vell i obtenir la suficiència investigadora com a màxim fins al 31 de gener del 2000.

Els efectes de l’adaptació es limitaran a situar l’estudiant en la fase curricular que li correspongui, segons la nova estructuració del programa i la tipologia de crèdits que tingui aprovats.

Així, els estudiants que s’adaptin, i que no hagin obtingut un mínim de 20 crèdits en cursos i seminaris del programa de doctorat, quedaran situats a la fase de docència, en la qual els hauran de completar. Superada aquesta fase, se’ls podran reconèixer els crèdits de tipus II que constin com a aprovats al seu expedient com a crèdits computats a la fase de recerca.

En els supòsits de fusió de programes o en aquells casos en què les modificacions siguin molt importants des d’un punt de vista acadèmic, serà necessari que la unitat estructural responsable del programa defineixi un protocol d’adaptació específic.

La sol·licitud d’adaptació es farà a l’inici del curs, coincidint amb el període de matrícula. L’estudiant haurà de presentar la sol·licitud amb el vistiplau del tutor i l’informe favorable del coordinador del programa. 

El president de la Comissió de Doctorat resoldrà les sol·licituds d’adaptació tenint en compte l’expedient del doctorand. 

2. Projecte de tesi

Els estudiants no adaptats podran matricular el projecte de tesi a partir del segon any d’estudis tot i no tenir aprovats la resta dels crèdits del programa de doctorat. En el supòsit que el projecte de tesi no sigui avaluat positivament durant l’any acadèmic en el qual s’hagi matriculat, l’estudiant l’haurà de tornar a matricular.

L’acceptació del projecte de tesi suposarà la concessió de 6 crèdits.

3. Suficiència Investigadora

Aquests estudiants, amb l’acceptació del projecte de tesi i la superació dels 32 crèdits del programa de doctorat, podran obtenir el certificat de reconeixement de la suficiència investigadora, que els serà expedit per la unitat responsable de la gestió del programa de doctorat.

4. Títols de doctor que la UPC pot expedir als estudiants no adaptats

a)	Doctor..., seguit de la denominació del títol oficial de llicenciat, enginyer o arquitecte corresponent a estudis que puguin ser cursats a la UPC (art. 12.3 del Reial decret 185/1985). 

b)	Doctor en Ciències..., seguit d’un subtítol amb la denominació d’alguna de les especialitats de les antigues seccions: físiques, químiques, matemàtiques, geològiques, biològiques i informàtica (aprovat per la Comissió Acadèmica del Consell d’Universitats). 

c)	 Doctor en Ciències del Mar.

4.1. La titulació de doctor que s’atorgui dependrà del títol de segon cicle de procedència, tal com s’indica a continuació

a)	Els estudiants que estiguin en possessió d’un títol de segon cicle dels que pot expedir la UPC obtindran el títol de doctor de la mateixa denominació (tant si han obtingut el títol de segon cicle a la UPC com si l’han obtingut en una altra universitat). 

b)	Els estudiants que estiguin en possessió d’una llicenciatura o enginyeria diferent de les que es fan a la UPC, obtindran la denominació del títol de doctor d’acord amb la seva procedència:

b.1. Llicenciat en ciències. Accediran al títol de Doctor en Ciències, amb el subtítol que correspongui. 
b.2. Altres llicenciatures o enginyeries. La Comissió de Doctorat decidirà, d’entre els títols que la UPC està facultada per expedir, aquell que sigui més adient a cada candidat, en funció del seu currículum i tenint en compte el programa de doctorat i el departament que el realitza. 

c)	Els estudiants que hagin aprovat la tesi doctoral dintre del programa de doctorat de Ciències del Mar podran optar al títol de Doctor en Ciències del Mar o bé al que els correspongui segons aquesta normativa.

En els casos no inclosos en aquest apartat i en les peticions d’excepció, serà la Comissió de Doctorat qui estudiarà i decidirà la titulació més adient. 

5. Ampliació de terminis per als estudiants no adaptats

Els estudiants han de fer efectiva la defensa de la tesi en 5 anys com a màxim a comptar des de la primera matrícula al programa de doctorat.

En cas que hagi transcorregut aquest termini, l’estudiant en podrà sol·licitar una ampliació a la Comissió de Doctorat sempre que reuneixi els requisits següents:

a)	Tenir superats tots els crèdits del programa.
b)	Tenir acceptat el projecte de tesi i haver obtingut la suficiència investigadora.
c)	Tenir un informe favorable del director de la tesi o del seu tutor quan el director no sigui del programa.
d)	Tenir un informe favorable del director del departament o institut universitari.
e)	Haver-se matriculat de tutoria des del moment en què hagués superat tots els crèdits del programa i tingués acceptat el projecte de tesi (en tot cas s’haurà de comptabilitzar com a màxim a partir del curs 1996-97, any acadèmic en què entrà en vigència la matrícula de tutoria), i tenir els informes de l’estat d’avenç de la tesi valorats com a satisfactoris. 

Aquesta ampliació es concedirà a priori per un període no limitat de temps i l’estudiant haurà de fer anualment la matrícula de tutoria. 

En el cas que durant dos anys consecutius l’estudiant obtingui un informe no satisfactori del seu director de tesi, l’ampliació del termini de lectura serà anul·lada. Quan un estudiant no realitzi la matrícula de tutoria, s’entendrà que ha obtingut un informe no satisfactori.

Els estudiants que no hagin aprovat la tesi doctoral després d’haver transcorregut el termini total de lectura de cinc anys i, si escau, el període d’ampliació concedida, podran sol·licitar a la Comissió de Doctorat, amb el vistiplau del departament afectat i per una sola vegada, la lectura de la tesi. En aquest cas, la Comissió de Doctorat assumirà directament els mecanismes previstos en aquesta normativa de control de qualitat de les tesis previs a l’acceptació de lectura i nomenarà directament el tribunal.

Annex 3

Calendari dels programes de doctorat de la UPC 

Admissió           		Oberta tot l’any

Convalidacions:		Primer quadrimestre:	setembre
Segon quadrimestre:	primera quinzena de febrer

Matrícula de tardor:		Del 20 de setembre fins al 15 d’octubre

Matrícula de primavera 	Del 14 al 25 de febrer (només per a cursos la docència dels quals s’imparteixi al segon quadrimestre)

Revisions de matrícula 	Durant els 10 dies següents a la formalització de la matrícula

Actes 	a) Tramesa als departaments o instituts universitaris: primera quinzena de gener per als cursos de primer quadrimestre i primera quinzena de maig pels cursos d’impartició al segon quadrimestre
b) Retorn a la Unitat Tècnica de Gestió de Tercer Cicle: fins al 31 de gener per als cursos de primer quadrimestre i fins al 31 de juliol per als de segon quadrimestre.